**ИЗВЕШТАЈ О СПРОВЕДЕНОЈ ЈАВНОЈ РАСПРАВИ**

**ЗА СТРАТЕГИЈУ РАЗВОЈА ЈАВНИХ НАБАВКИ У РЕПУБЛИЦИ СРБИЈИ ЗА**

**ПЕРИОД 2019 - 2023. ГОДИНЕ**

На основу члана 41. Пословника Владе („Службени гласник РС“, бр. 61/06-пречишћен текст, 69/08, 88/09, 33/10, 69/10, 20/11, 37/11, 30/13, 76/14 и 8/19 – др. пропис), Управа за јавне набавке објављује Извештај о спроведеној јавној расправи о Стратегији развоја јавних набавки у Републици Србији за период 2019 - 2023. године

Основ за доношење Стратегије развоја јавних набавки у Републици Србији за период 2019-2023. године, налази се у Акционом плану за спровођење Стратегије реформе јавне управе за период 2018-2020. године, у којем је у оквиру мере 3.5 „Унапређење система јавних набавки“, утврђено да је Управа за јавне набавке надлежна за доношење Стратегије развоја јавних набавки у Републици Србији. У циљу израде Стратегије развоја јавних набавки у Републици Србији за период 2019-2023. године (у даљем тексту: Стратегије), Управа за јавне набавке има подршку пројекта „Подршка даљем унапређењу система јавних набавки у Републици Србији“ ЕУ ИПА 2013, у којем је као једна од активности предвиђена и подршка при изради овог стратешког документа.

На основу анализе успешности извршења Стратегије развоја јавних набавки у Републици Србији за период 2014 – 2018. годинe, може се закључити да је већи део дефинисаних активности спроведен на утврђени начин и у предвиђеном року. Активности које нису реализоване, реализоваће се у оквиру овог стратешког документа за период 2019-2023. године.

Као један од главних циљева Стратегије јесте даља модернизација поступака јавних набавки кроз пуну примену електронских метода комуникације, уз последично побољшање њихове ефикасности, транспарентности и смањење ризика од нерегуларности. Такође, планира се и остварење значајног напретка у вези са преговорима са ЕУ у Поглављу 5 – јавне набавке, првенствено у односу на испуњавање мерила за затварање.

У поступку припреме овог стратешког документа, Управа за јавне набавке спровела је јавну расправу о Предлогу стратегије развоја јавних набавки у Републици Србији за период 2019-2023. године (у даљем тексту: Предлог стратегије) у периоду од 8. до 29. јула 2019. године. Текст Предлога стратегије објављен је на званичној интернет страници Управе за јавне набавке и Порталу е-Управа, а сва заинтересована лица била су у могућности да примедбе, предлоге, сугестије и коментаре доставе како електронским, тако и путем поште.

Објављеним програмом јавне расправе предвиђено је одржавање округлог стола и јавне презентација о Предлогу стратегије и то: 17. јула 2019. године у Клубу посланика, Толстојева 2, Београд са почетком у 10,00 часова. Поред представника Управе за јавне набавке и представника Преговарачке групе 5 – јавне набавке, округлом столу присуствовали су и представници других државних органа, привредних субјеката, организација цивилног друштва, стручне јавности, као и друге заинтересоване стране. Јавни позив заинтересованој јавности био је упућен и преко Канцеларије за сарадњу са цивилним друштвом, како би што већи број организација цивилног друштва био укључен у јавну расправу.

Округли сто отворила је в.д. директора Управе за јавне набавке, Сандра Дамчевић, која се осврнула на значај јавних набавки у једној држави, као и на визију и идеју овог стратешког документа. У даљем излагању напоменути су општи циљ и посебни циљеви, чијем оставаривању ће тежити овај стратешки документ у наредном петогодишњем периоду. Током јавне расправе, поред текста Предлога стратегије, представљен је и Акциони план за спровођење овог стратешког акта као његов саставни део, са свим мерама и активности које су истим утврђени.

Имајући у виду да је у моменту одржавања округлог стола пристигао веома мали број примедби, предлога и сугестија, учесници округлог стола су још једном позвани да своје примедбе доставе електронским путем, односно путем поште, како би исте биле детаљно размотрене.

У току јавне расправе сви заинтересовани субјекти могли су доставити примедбе, предлоге, сугестије и коментаре на Предлог стратегије путем е-мејл адресе: office@ujn.gov.rs или поштом на адресу: Управа за јавне набавке, са назнаком „За Предлог стратегије развоја јавних набавки”, улица Немањина 22-26, 11000 Београд.

Током јавне расправе пристигле су примедбе, предлози и сугестије од стране следећих представника заинтересоване јавности:

- Алтернатива за безбедније хемикалије-АЛХЕМ;

- Удружења професионалаца у јавним набавкама Републике Србије;

- Привредна комора Србије;

- Институт за јавне набавке д.о.о;

- Нафтна индустрија Србије „НИС“.

После завршетка јавне расправе, Управа за јавне набавке рамотрили је све пристигле примедбе, предлоге и сугестије. У прилогу се налази Табела са примедбама које су прихваћене и примедбама које нису прихваћене.

Табела садржи колону у којој је кратко образложење због чега примедба није прихваћена. Прихваћене примедбе су уграђене у текст Предлога стратегије који се налази у прилогу.